Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τις αρχές, τις προτεραιότητες, τους ενδιάμεσους στόχους και τις προϋποθέσεις που περιέχονται στην εταιρική σχέση για την προσχώρηση της Μάλτας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Κατά τη σύνοδo του Λουξεμβούργου τον Δεκέμβριο 1997, το Ευρωπαϊκό Συμβούλιο αποφάσισε ότι η εταιρική σχέση για την προσχώρηση είναι ένα νέο μέσο που αποτελεί τον κύριο άξονα της ενισχυμένης προενταξιακής στρατηγικής, με το οποίο κινητοποιούνται όλες οι μορφές συνδρομής προς τα υποψήφια κράτη εντός ενός ενιαίου πλαισίου. Με τον τρόπο αυτό, η Κοινότητα στοχοθετεί τη βοήθεια της προς τις ιδιαίτερες ανάγκες κάθε υποψήφιας χώρας έτσι ώστε να στηρίζει την αντιμετώπιση συγκεκριμένων προβλημάτων ενόψει της προσχώρησης.

Η πρώτη εταιρική σχέση για τη Μάλτα αποφασίστηκε τον Μάρτιο 2000. Σύμφωνα με τις διατάξεις που καθορίζονται στον κανονισμό (ΕΚ) αριθ. 622/98 του Συμβουλίου [1] (άρθρο 2) και με βάση την ανάλυση που περιέχεται στην περιοδική έκθεση της Επιτροπής για το 2001 σχετικά με την πορεία της Μάλτας προς την προσχώρηση, η Επιτροπή θεωρεί ότι είναι πλέον κατάλληλη η στιγμή για περαιτέρω αναθεώρηση των προτεραιοτήτων και των ενδιάμεσων στόχων που καθορίζονται στην εταιρική σχέση για την προσχώρηση. Η παρούσα πρόταση αναθεώρησης λαμβάνει υπόψη τα συμπεράσματα της περιοδικής έκθεσης της Επιτροπής για το 2001 σχετικά με την πορεία της Μάλτας προς την προσχώρηση.

[1] Κανονισμός (ΕΚ) αριθ. 622/98 του Συμβουλίου της 16ης Μαρτίου 1998 σχετικά με τη βοήθεια στα υποψήφια κράτη στο πλαίσιο της προενταξιακής στρατηγικής, και ιδίως για τη θέσπιση εταιρικών σχέσεων ενόψει της προσχώρησης (ΕΕ L 85 της 20.3.1998, σ. 1), όπως συμπληρώθηκε με τον κανονισμό (ΕΚ) αριθ. 555/2000 της 13 Μαρτίου 2000 σχετικά με την υλοποίηση δράσεων στο πλαίσιο της προενταξιακής στρατηγικής για την Κυπριακή Δημοκρατία και τη Δημοκρατία της Μάλτας (ΕΕ L 68 της 16.3.2000, σ. 3).

Το συνημμένο απόφασης δεν έχει δημοσιονομικές επιπτώσεις.

Βάσει των ανωτέρω, η Επιτροπή καλεί το Συμβούλιο να εγκρίνει το συνημμένο απόφασης.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τις αρχές, τις προτεραιότητες, τους ενδιάμεσους στόχους και τις προϋποθέσεις που περιέχονται στην εταιρική σχέση για την προσχώρηση της Μάλτας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 555/2000 του Συμβουλίου, της 13ης Μαρτίου 2000 σχετικά με την υλοποίηση δράσεων στο πλαίσιο της προενταξιακής στρατηγικής για την Κυπριακή Δημοκρατία και τη Δημοκρατία της Μάλτας [2],

[2] ΕΕ L 85 της 20.3.1998, σ. 1

την πρόταση της Επιτροπής,

Εκτιμώντας τα εξής :

(1) Το Ευρωπαϊκό Συμβούλιο του Λουξεμβούργου όρισε ότι η εταιρική σχέση για την προσχώρηση είναι ένα νέο μέσο που αποτελεί τον κύριο άξονα της ενισχυμένης προενταξιακής στρατηγικής.

(2) Ο κανονισμός (ΕΚ) αριθ. 555/2000 συμπληρώνει τον κανονισμό (ΕΚ) αριθ. 622/98 [3] που ορίζει ότι το Συμβούλιο αποφασίζει, με ειδική πλειοψηφία μετά από πρόταση της Επιτροπής, για τις αρχές, τις προτεραιότητες, τους ενδιάμεσους στόχους και τις προϋποθέσεις που θα περιληφθούν σε κάθε εταιρική σχέση ενόψει της προσχώρησης, όπως θα κοινοποιηθούν σε κάθε υποψήφιο κράτος, καθώς και για τις επακόλουθες σημαντικές προσαρμογές που θα γίνουν.

[3] Κανονισμός (ΕΚ) αριθ. 622/98 του Συμβουλίου, της 16ης Μαρτίου 1998, σχετικά με τη βοήθεια στα υποψήφια κράτη στο πλαίσιο της προενταξιακής στρατηγικής και ιδίως για τη θέσπιση εταιρικών σχέσεων ενόψει της προσχώρησης (ΕΕ L 85 της 20.3.1998, σ. 1).

(3) Η κοινοτική βοήθεια εξαρτάται από την τήρηση ουσιωδών στοιχείων και, ειδικότερα, από την τήρηση των δεσμεύσεων που περιέχονται στη συμφωνία σύνδεσης και από την πρόοδο που σημειώνεται για την εκπλήρωση των κριτηρίων της Κοπεγχάγης. στην περίπτωση που δεν πληρούται κάποιο ουσιώδες στοιχείο, το Συμβούλιο, αποφασίζοντας με ειδική πλειοψηφία μετά από πρόταση της Επιτροπής, δύναται να λάβει τα προσήκοντα μέτρα σχετικά με οιαδήποτε προενταξιακή βοήθεια.

(4) Η περιοδική έκθεση 2001 της Επιτροπής παρουσιάζει αντικειμενική ανάλυση σχετικά με την προετοιμασία της Μάλτας για την προσχώρηση και καθορίζει ορισμένους τομείς προτεραιότητας για τους οποίους απαιτείται περαιτέρω προσπάθεια.

(5) Προκειμένου να προετοιμαστεί για την προσχώρηση, η Μάλτα πρέπει να εξακολουθήσει να προσαρμόζει το εθνικό της πρόγραμμα για την υιοθέτηση του κεκτημένου. το εν λόγω πρόγραμμα πρέπει να περιέχει χρονοδιάγραμμα επίτευξης των προτεραιοτήτων και των ενδιαμέσων στόχων που καθορίζονται στην εταιρική σχέση για την προσχώρηση.

(6) Η Μάλτα οφείλει να διασφαλίσει ότι υπάρχουν οι κατάλληλες νομικές και διοικητικές δομές που απαιτούνται για τον προγραμματισμό, τον συντονισμό, τη διαχείριση, τον έλεγχο και την αξιολόγηση των προενταξιακών κονδυλίων της ΕΚ,

ΑΠΟΦΑΣΙΖΕΙ:

Άρθρο 1

Σύμφωνα με το άρθρο 1 παράγραφος 2 του κανονισμού (ΕΚ) αριθ. 555/2000, οι αρχές, οι προτεραιότητες, οι ενδιάμεσοι στόχοι και οι προϋποθέσεις που περιέχονται στην εταιρική σχέση για την προσχώρηση της Μάλτας καθορίζονται στο συνημμένο παράρτημα, το οποίο αποτελεί αναπόσπαστο μέρος της παρούσας απόφασης.

Άρθρο 2

Η εφαρμογή της εταιρικής σχέσης για την προσχώρηση εξετάζεται στο πλαίσιο των οργάνων της ευρωπαϊκής συμφωνίας καθώς και των αρμόδιων υπηρεσιών του Συμβουλίου, στα οποία η Επιτροπή υποβάλλει τακτικά σχετικές εκθέσεις.

Άρθρο 3

Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

1. Εισαγωγή

Κατά τη σύνοδo του Λουξεμβούργου τον Δεκέμβριο 1997, το Ευρωπαϊκό Συμβούλιο αποφάσισε ότι η εταιρική σχέση για την προσχώρηση είναι ένα νέο μέσο που αποτελεί τον κύριο άξονα της ενισχυμένης προενταξιακής στρατηγικής, με το οποίο κινητοποιούνται όλες οι μορφές συνδρομής προς τα υποψήφια κράτη εντός ενός ενιαίου πλαισίου. Με τον τρόπο αυτό, η Κοινότητα στοχοθετεί τη βοήθεια της προς τις ιδιαίτερες ανάγκες κάθε υποψήφιας χώρας έτσι ώστε να στηρίζει την αντιμετώπιση συγκεκριμένων προβλημάτων ενόψει της προσχώρησης.

Η πρώτη εταιρική σχέση για τη Μάλτα αποφασίστηκε τον Μάρτιο 2000. Η παρούσα αναθεώρηση βασίζεται σε πρόταση της Επιτροπής, μετά από διαβούλευση με τη Μάλτα, και λαμβάνει υπόψη την ανάλυση που περιέχεται στην περιοδική έκθεση 2001 της Επιτροπής σχετικά με την πορεία της Μάλτας προς την προσχώρηση.

2. Στόχοι

Σκοπός της εταιρικής σχέσης για την προσχώρηση είναι η ένταξη σε ένα ενιαίο πλαίσιο των τομέων προτεραιότητας όπου απαιτείται περαιτέρω προσπάθεια, οι οποίοι καθορίστηκαν στην περιοδική έκθεση της Επιτροπής για το 2001 σχετικά με την πορεία της Μάλτας προς την προσχώρησή της στην Ένωση, τα δημοσιονομικά μέσα που είναι διαθέσιμα για να βοηθηθεί η Μάλτα ούτως ώστε να τηρήσει τις προτεραιότητες αυτές και τους όρους που ισχύουν για την παροχή της εν λόγω βοήθειας. Η εταιρική σχέση για την προσχώρηση παρέχει τη βάση για ορισμένα μέσα πολιτικής που θα χρησιμοποιηθούν για να βοηθηθούν οι υποψήφιες χώρες στην προετοιμασία τους για την προσχώρηση. Στα εν λόγω μέσα περιλαμβάνονται, μεταξύ άλλων, το προσαρμοσμένο Εθνικό Πρόγραμμα για την Υιοθέτηση του Κεκτημένου, το οποίο προετοίμασε η Μάλτα, η διαδικασία προενταξιακής δημοσιονομικής εποπτείας, το προενταξιακό οικονομικό πρόγραμμα, το προενταξιακό σύμφωνο κατά του οργανωμένου εγκλήματος, μια εθνική στρατηγική απασχόλησης σύμφωνα με την Ευρωπαϊκή Στρατηγική γιά την Απασχόληση, καθώς και τα τομεακά σχέδια που είναι αναγκαία για τη συμμετοχή στα διαρθρωτικά ταμεία μετά την προσχώρηση. Καθένα από τα μέσα αυτά είναι διαφορετικής φύσης, προετοιμάζεται και εφαρμόζεται βάσει συγκεκριμένων διαδικασιών και μπορεί να τύχει προενταξιακής βοήθειας. Τα μέσα αυτά δεν αποτελούν αναπόσπαστο τμήμα της εταιρικής σχέσης, αλλά οι προτεραιότητες που περιλαμβάνουν είναι συμβατές με αυτήν.

3. Αρχές

Οι κυριότεροι τομείς προτεραιοτήτων που έχουν επισημανθεί για κάθε υποψήφια χώρα αφορούν την ικανότητά της να ανταποκριθεί στα κριτήρια της Κοπεγχάγης, σύμφωνα με τα οποία για την προσχώρηση απαιτείται η υποψήφια χώρα:

* να έχει επιτύχει τη σταθερότητα των θεσμών που εγγυώνται τη δημοκρατία, το κράτος δικαίου, τα ανθρώπινα δικαιώματα καθώς και τον σεβασμό και την προστασία των μειονοτήτων.

* να διαθέτει λειτουργούσα οικονομία της αγοράς καθώς και την ικανότητα αντιμετώπισης της ανταγωνιστικής πίεσης και των δυνάμεων της αγοράς στα πλαίσια της Ένωσης.

* να είναι σε θέση να αναλάβει τις υποχρεώσεις του μέλους, μεταξύ των οποίων και την υιοθέτηση των στόχων της πολιτικής, οικονομικής και νομισματικής ένωσης.

Κατά τη σύνοδο της Μαδρίτης, το 1995, το Ευρωπαϊκό Συμβούλιο τόνισε την ανάγκη οι υποψήφιες χώρες να προσαρμόσουν τις διοικητικές τους δομές προκειμένου να εξασφαλιστεί η αρμονική λειτουργία των κοινοτικών πολιτικών μετά την προσχώρηση, και στη σύνοδο του Λουξεμβούργου, το 1997, τόνισε ότι η μεταφορά του κεκτημένου στο εθνικό δίκαιο συνιστά ένα αναγκαίο αλλά όχι επαρκές στοιχείο, διότι θα πρέπει να εξασφαλιστεί και η εφαρμογή του κεκτημένου στην πράξη. Τα Ευρωπαϊκά Συμβούλια της Φέιρα και του Γκέτεμποργκ, το 2000 και το 2001 αντίστοιχα, επιβεβαίωσαν ότι είναι ζωτικής σημασίας η ικανότητα των υποψηφίων χωρών να εφαρμόσουν και να τηρήσουν το κεκτημένο, και πρόσθεσαν ότι για να επιτευχθεί αυτό απαιτούνται σημαντικές προσπάθειες από τις υποψήφιες χώρες προς την κατεύθυνση της ενίσχυσης και της μεταρρύθμισης των διοικητικών και δικαστικών τους δομών.

4. Προτεραιότητες και ενδιάμεσοι στόχοι

Οι περιοδικές εκθέσεις της Επιτροπής έχουν δώσει έμφαση, παράλληλα με την πρόοδο που έχει ήδη σημειωθεί, στην έκταση των προσπαθειών που πρέπει να συνεχίσουν να καταβάλλουν σε ορισμένους τομείς οι υποψήφιες χώρες, ώστε να προετοιμαστούν για την προσχώρηση. Για το λόγο αυτό, κρίνεται σκόπιμο να καθοριστούν ενδιάμεσα στάδια υπό μορφή προτεραιοτήτων, με συγκεκριμένους στόχους που θα προσδιοριστούν σε συνεργασία με τις ενδιαφερόμενες χώρες. από την επίτευξη των στόχων αυτών θα εξαρτηθεί τόσο η έκταση της βοήθειας που θα χορηγηθεί όσο και η πρόοδος των ήδη διεξαγόμενων διαπραγματεύσεων με τη Μάλτα. Κατά την επιλογή των προτεραιοτήτων που απαριθμούνται στην αναθεωρημένη εταιρική σχέση για την προσχώρηση θεωρήθηκε ρεαλιστικό να αναμένεται ότι η Μάλτα θα είναι σε θέση να τις εκπληρώσει ή να τις προωθήσει σημαντικά εντός της προσεχούς διετίας (2002-2003). Στον κατάλογο αυτό υπογραμμίζονται τα θέματα που απαιτούν ιδιαίτερα επείγουσα δράση. Η πρόοδος που σημειώθηκε σχετικά με την τήρηση των προτεραιοτήτων της εταιρικής σχέσης 2000 για την προσχώρηση αξιολογείται στην περιοδική έκθεση 2001. Βάσει της αξιολόγησης αυτής διατυπώθηκαν οι προτεραιότητες της τρέχουσας εταιρικής σχέσης.

Η Μάλτα υπέβαλε το Εθνικό της Πρόγραμμα για την Υιοθέτηση του Κεκτημένου (ΕΠΥΚ) το Σεπτέμβριο 2000. Στο πρόγραμμα αυτό καθορίζονται το χρονοδιάγραμμα υλοποίησης των προτεραιοτήτων και των ενδιαμέσων στόχων, το οποίο βασίζεται στην εταιρική σχέση 2000 για την προσχώρηση, καθώς και οι αναγκαίες διοικητικές δομές και οι αναγκαίοι δημοσιονομικοί πόροι.

Η εταιρική σχέση για την προσχώρηση καθορίζει τους τομείς προτεραιότητας για την προετοιμασία προσχώρησης της Μάλτας. Η Μάλτα οφείλει, ωστόσο, να αντιμετωπίσει όλα τα προβλήματα που επισημαίνονται στην περιοδική έκθεση για το 2001. Η Μάλτα πρέπει, ακόμη, να εκπληρώσει όλες τις δεσμεύσεις σχετικά με την εναρμόνιση των νομοθεσιών και την εφαρμογή του κεκτημένου που απορρέουν από τη συμφωνία σύνδεσης και τη διαδικασία διαπραγμάτευσης. Θα πρέπει, ακόμη, να υπενθυμιστεί ότι η ενσωμάτωση του κεκτημένου στο εθνικό δίκαιο δεν είναι καθαυτή επαρκής. πρέπει, ακόμη, να εξασφαλιστεί και η αποτελεσματική εφαρμογή του σε βαθμό ίδιο με αυτόν που ισχύει στην Ένωση. Σε όλους τους τομείς που απαριθμούνται κατωτέρω, είναι αναγκαίο να εφαρμοστεί αξιόπιστα και αποτελεσματικά το κεκτημένο.

Με βάση την ανάλυση της περιοδικής έκθεσης 2001 της Επιτροπής, καθορίστηκαν οι ακόλουθες προτεραιότητες και ενδιάμεσοι στόχοι για τη Μάλτα. Οι προτεραιότητες αυτές παρουσιάζονται σύμφωνα με τη δομή της περιοδικής έκθεσης [4].

[4] Η σειρά παρουσίασης είναι αυτή που χρησιμοποιείται στην περιοδική έκθεση,

Οικονομικά κριτήρια

- Συνέχιση των προσπαθειών για τη σταθεροποίηση των δημόσιων οικονομικών (ελλείμματος του προϋπολογισμού και δημοσίου χρέους), με ιδιαίτερη προσοχή στη μεταρρύθμιση της κοινωνικής πρόνοιας.

- Αναδιάρθρωση των ζημιογόνων επιχειρήσεων του δημοσίου τομέα. μείωση του ελέγχου των τιμών και βελτίωση των μηχανισμών προσαρμογής των τιμών, επίσπευση της εφαρμογής του προγράμματος ιδιωτικοποίησης.

- Συνέχιση των προσπαθειών αναδιάρθρωσης και ανάπτυξης των ΜΜΕ, υιοθέτηση και έναρξη εφαρμογής σχεδίου για την κατάργηση των εισφορών που εξακολουθούν να υφίστανται επί των γεωργικών προϊόντων, καθώς και πολιτική αναδιάρθρωσης του τομέα των γεωργικών ειδών διατροφής.

Ικανότητα ανάληψης των υποχρεώσεων του μέλους

Ελεύθερη κυκλοφορία εμπορευμάτων

- Ολοκλήρωση της διαδικασίας μεταφοράς και εφαρμογής του συνόλου της νομοθεσίας της σχετικής με τη νέα προσέγγιση και της παραδοσιακής τομεακής νομοθεσίας, ιδίως στους τομείς των ειδών διατροφής και των φαρμακευτικών προϊόντων (ανανέωση των υφιστάμενων αδειών εμπορίας).

- Δημιουργία βασικής υποδομής στον τομέα της μετρολογίας. ενίσχυση της οριζόντιας διοικητικής υποδομής και της ικανότητας εφαρμογής στους τομείς που καλύπτονται από ειδική νομοθεσία για κάθε προϊόν. ενίσχυση του εθνικού συστήματος διαπίστευσης. ανάπτυξη στρατηγικής για την επιτήρηση της αγοράς.

- Ολοκλήρωση της εναρμόνισης του τομέα των δημόσιων συμβάσεων ώστε να συμπεριληφθούν σ'αυτές οι τοπικές αρχές και άλλοι φορείς δημoσίου δικαίου, και εναρμόνιση των διαδικασιών διακήρυξης διαγωνισμών. προσαρμογή του συστήματος δικαστικού ελέγχου στις απαιτήσεις των σχετικών οδηγιών.

- Να ολοκληρωθεί η αναλυτική εξέταση της νομοθεσίας στους τομείς που δεν έχουν εναρμονιστεί με το κεκτημένο και να διασφαλιστεί ότι συμφωνεί με τα άρθρα 28-30 της συνθήκης ΕΚ, και να ολοκληρωθούν οι διοικητικές ρυθμίσεις για την μελλοντική παρακολούθηση στον τομέα αυτό.

Ελεύθερη κυκλοφορία προσώπων

- Ολοκλήρωση της εναρμόνισης της αμοιβαίας αναγνώρισης των επαγγελματικών τίτλων και διπλωμάτων. ενίσχυση των διοικητικών δομών και συνέχιση των προσπαθειών για την έναρξη προγραμμάτων εκπαίδευσης και κατάρτισης.

- Όσον αφορά τους επαγγελματικούς τίτλους που έχουν ληφθεί πριν από την εναρμόνιση, η Μάλτα πρέπει να δώσει προτεραιότητα στη λήψη μέτρων που σκοπό έχουν να διασφαλίσουν ότι οι διάφορες επαγγελματικές κατηγορίες είναι σε θέση να ικανοποιήσουν, ήδη από την προσχώρηση, τις απαιτήσεις που προβλέπουν οι οικείες οδηγίες.

- Ενίσχυση των διοικητικών δομών που έχουν αναλάβει το συντονισμό της κοινωνικής πρόνοιας.

Ελεύθερη παροχή υπηρεσιών

- Ολοκλήρωση της εναρμόνισης των τραπεζικών κανόνων περί συστημάτων εγγυήσεων των καταθέσεων, συστημάτων πληρωμών και κινητών αξιών.

- Ενίσχυση της εποπτείας των δημοσιονομικών υπηρεσιών.

- Υιοθέτηση εθνικής νομοθεσίας και δημιουργία ανεξάρτητης εποπτεύουσας αρχής, σύμφωνα με την κοινοτική νομοθεσία για την προστασία των δεδομένων.

Ελεύθερη κυκλοφορία κεφαλαίων

- Εξασφάλιση της συμμόρφωσης προς τις συστάσεις της Ομάδας Χρηματοοικονομικής Δράσης.

- Ολοκλήρωση της εφαρμογής του προγράμματος τριών σταδίων που αποβλέπει στην εξάλειψη των τελευταίων περιορισμών επί των κινήσεων κεφαλαίων προς το εξωτερικό και το εσωτερικό ώστε να επιτευχθεί πλήρης ελευθέρωση.

- Δημιουργία Μονάδας Χρηματοοικονομικών Πληροφοριών για τη δίωξη του οικονομικού εγκλήματος.

Εταιρικό δίκαιο

- Υιοθέτηση νομοθεσίας σχετικά με τα συμπληρωματικά πιστοποιητικά προστασίας καθώς και νομοθεσία για τη μεταφορά του κοινοτικού κεκτημένου στον τομέα των σχεδίων και την προστασία των βιοτεχνολογικών εφευρέσεων.

- Εξασφάλιση καλύτερης επιβολής των δικαιωμάτων βιομηχανικής και πνευματικής ιδιοκτησίας, σύμφωνα με το κεκτημένο, με την ενίσχυση ιδίως των αστυνομικών και τελωνειακών αρχών που έχουν αναλάβει την επιβολή των δικαιωμάτων πνευματικής ιδιοκτησίας και με τη βελτίωση της συνεργασίας τους. επιμόρφωση των δικαστών και εισαγγελέων όσον αφορά τη νομοθεσία περί δικαιωμάτων πνευματικής ιδιοκτησίας. αύξηση των προσπαθειών για την καταπολέμηση της άνευ αδείας αναπαραγωγής έργων (πειρατείας) και της απομίμησης/παραποίησης προϊόντων.

- Ενίσχυση της διοικητικής ικανότητας του Οργανισμού Βιομηχανικής Ιδιοκτησίας.

Ανταγωνισμός

- Ολοκλήρωση της εναρμόνισης με το κεκτημένο όσον αφορά την αντιμονοπωλιακή νομοθεσία και τις κρατικές ενισχύσεις. ολοκλήρωση του καταλόγου και των εκθέσεων για τις κρατικές ενισχύσεις. διασφάλιση της συμβατότητας του συστήματος κρατικών ενισχύσεων, όσον αφορά ιδίως τον ναυπηγικό τομέα.

- Ενίσχυση της διοικητικής ικανότητες των αρχών ανταγωνισμού ώστε να διασφαλιστεί πλήρης εφαρμογή των κανόνων αντιμονοπωλιακής νομοθεσίας και κρατικών ενισχύσεων. εντατικοποίηση της επιμόρφωσης του δικαστικού σώματος στους ειδικούς τομείς της αντιμονοπωλιακής νομοθεσίας και των κρατικών ενισχύσεων, μεγαλύτερη ευαισθητοποίηση των παραγόντων της αγοράς και των χορηγών βοήθειας στους κανόνες της αντιμονοπωλιακής νομοθεσίας και των κρατικών ενισχύσεων.

Γεωργία

Ιδιαίτερα επείγουσα δράση:

- Δημιουργία των διοικητικών δομών που απαιτούνται για το σχεδιασμό, την εφαρμογή, τη διαχείριση, την παρακολούθηση, τον έλεγχο και την αξιολόγηση των προγραμμάτων αγροτικής ανάπτυξης που χρηματοδοτεί η ΕΚ.

- Βελτίωση των ικανοτήτων της γεωργικής διοίκησης και ολοκλήρωση της προετοιμασίας για την επιβολή και πρακτική εφαρμογή των μηχανισμών διαχείρισης της κοινής γεωργικής πολιτικής, ιδίως του ολοκληρωμένου συστήματος διαχείρισης και ελέγχου, καθώς και του Οργανισμού Πληρωμών.

- Ιδιαίτερα επείγουσα δράση: Συνέχιση της εναρμόνισης της νομοθεσίας στον κτηνιατρικό και φυτοϋγειονομικό τομέα και βελτίωση των μέτρων επιθεώρησης, ιδίως στα μελλοντικά εξωτερικά σύνορα.

Αλιεία

- Ολοκλήρωση της εναρμόνισης, ιδίως της νομοθεσίας που αφορά την πολιτική αγοράς και τη διαχείριση των πόρων, τις επιθεωρήσεις και τους ελέγχους.

- Ολοκλήρωση του νηολογίου αλιευτικών σκαφών σύμφωνα με τις κοινοτικές απαιτήσεις και ανάπτυξη σχεδίου διαχείρισης της ικανότητας του στόλου σε συνάρτηση με τους διαθέσιμους αλιευτικούς πόρους.

Πολιτική μεταφορών

- Συνέχιση της εναρμόνισης της νομοθεσίας στον τομέα των οδικών μεταφορών (ιδίως όσον αφορά την πρόσβαση στα επαγγέλματα του τομέα, τη φορολογική εναρμόνιση και τη μεταφορά επικίνδυνων εμπορευμάτων), καθώς και των αεροπορικών μεταφορών.

- Ιδιαίτερα επείγουσα δράση: Ολοκλήρωση της εναρμόνισης και της εφαρμογής της νομοθεσίας στον τομέα των θαλάσσιων μεταφορών, με ιδιαίτερη έμφαση στην επιβολή προτύπων για την ασφάλεια στη θάλασσα, και περαιτέρω ενίσχυση της διοικητικής ικανότητας της Ναυτιλιακής Αρχής ώστε να βελτιωθούν οι επιδόσεις του κράτους της σημαίας του εμπορικού στόλου της Μάλτας.

Φορολογία

- Εξασφάλιση της εναρμόνισης με το κεκτημένο, με ιδιαίτερη έμφαση στην εναρμόνιση του τομέα ΦΠΑ, συμπεριλαμβανομένου του μεταβατικού καθεστώτος για τον ΦΠΑ. Ιδιαίτερα επείγουσα δράση: Εναρμόνιση των δασμολογικών συντελεστών ΦΠΑ.

- Επανεξέταση των ισχυόντων νόμων και διασφάλιση της συμφωνίας προς τις αρχές του κώδικα δεοντολογίας για τη φορολόγηση των επιχειρήσεων.

- Συνέχιση των προσπαθειών για την ενίσχυση της διοικητικής ικανότητας και των διαδικασιών ελέγχου, συμπεριλαμβανομένων της διοικητικής συνεργασίας και της αμοιβαίας συνδρομής.

- Ανάπτυξη συστημάτων ΤΠ που επιτρέπουν την ανταλλαγή ηλεκτρονικών δεδομένων με την Κοινότητα και τα κράτη μέλη της.

- Να διασφαλιστεί η πλήρης εξάλειψη των ισχυουσών ειδικών επιβαρύνσεων επί ορισμένων εισαγόμενων προϊόντων, όπως προβλέπεται.

Στατιστικές

- Περαιτέρω βελτίωση της ποιότητας και του πεδίου εφαρμογής των στατιστικών. εξασφάλιση της διάθεσης επαρκών πόρων για να ενισχυθούν περαιτέρω οι ικανότητες στον τομέα των στατιστικών.

Κοινωνική πολιτική και απασχόληση

- Ολοκλήρωση της εναρμόνισης και εξασφάλιση της ορθής εφαρμογής της κοινοτικής νομοθεσίας, ιδίως όσον αφορά την ίση μεταχείριση μεταξύ ανδρών και γυναικών. Ενίσχυση των συναφών διοικητικών δομών και δομών επιβολής της νομοθεσίας, συμπεριλαμβανομένων των επιθεωρήσεων εργασίας και δημιουργία ανεξάρτητου ταμείου εγγυήσεων για τους εργαζομένους σε περίπτωση αφερεγγυότητας των εργοδοτών. Υιοθέτηση νομοθεσίας κατά των διακρίσεων και καθορισμός χρονοδιαγράμματος για την εφαρμογή της.

- Ολοκλήρωση της μεταφοράς και εφαρμογής της κοινοτικής νομοθεσίας στον τομέα της δημόσιας υγείας. Προσαρμογή της εθνικής δομής επιτήρησης και ελέγχου των μεταδοτικών ασθενειών, παρακολούθηση της υγείας και πληροφόρηση για την εκπλήρωση των κοινοτικών απαιτήσεων.

- Συνέχιση της στήριξης των προσπαθειών που καταβάλλουν οι κοινωνικοί εταίροι για την ανάπτυξη των ικανοτήτων, ιδίως ενόψει του ρόλου που θα πρέπει να διαδραματίσουν για την επεξεργασία και την εφαρμογή της πολιτικής απασχόλησης και της κοινωνικής πολιτικής της ΕΕ, συμπεριλαμβανομένου του Ευρωπαϊκού Κοινωνικού Ταμείου, ιδίως μέσω αυτόνομου διμερούς κοινωνικού διαλόγου.

- Προετοιμασία εθνικής στρατηγικής, συμπεριλαμβανομένης της συλλογής δεδομένων, ενόψει της μεταγενέστερης συμμετοχής στην ευρωπαϊκή στρατηγική για την κοινωνική ένταξη.

Ενέργεια

- Ολοκλήρωση της εθνικής στρατηγικής στον τομέα της ενέργειας, σύμφωνα με τους στόχους της ενεργειακής πολιτικής της ΕΕ.

- Επίσπευση της προετοιμασίας της εσωτερικής αγοράς στον τομέα της ενέργειας, ιδίως με την εφαρμογή του νόμου της Μάλτας για την αρμόδια στον τομέα των πόρων αρχή και την αναδιάρθρωση της Enemalta. εξάλειψη των τελευταίων συντελεστών στρέβλωσης των τιμών και ενίσχυση της ρυθμιστικής αρχής.

- Ενίσχυση του ρόλου και της διοικητικής ικανότητας της ρυθμιστικής αρχής.

- Συνέχιση της διαδικασίας εναρμόνισης όσον αφορά τα αποθέματα πετρελαίου. πρόοδος όσον αφορά την πραγματική δημιουργία αποθεμάτων, συμπεριλαμβανομένων των απαιτούμενων επενδύσεων, ώστε να προσεγγίσουν αυτά το επίπεδο των 90 ημερών.

- Περαιτέρω βελτίωση της ενεργειακής απόδοσης και της χρήσης των ανανεώσιμων πηγών ενέργειας. ενίσχυση των αρμόδιων θεσμικών οργάνων στον τομέα αυτό.

- Εφαρμογή των συστάσεων της έκθεσης του Συμβουλίου σχετικά με την "πυρηνική ασφάλεια στο πλαίσιο της διεύρυνσης", λαμβανομένων δεόντως υπόψη των προτεραιοτήτων που καθορίζονται στην έκθεση.

Τηλεπικοινωνίες και τεχνολογίες των πληροφοριών

- Υιοθέτηση νομοθεσίας σχετικά με την προστασία δεδομένων στον τομέα των τηλεπικοινωνιών.

Περιφερειακή πολιτική και συντονισμός των διαρθρωτικών μέσων

- Ιδιαίτερα επείγουσα δράση: Δημιουργία περιφερειακού οργανισμού που επιτρέπει την έμπρακτη εφαρμογή των κανονισμών για τα διαρθρωτικά ταμεία.

- Προετοιμασία συνεκτικού αναπτυξιακού σχεδίου, όπως απαιτείται από τους κανονισμούς για τα διαρθρωτικά ταμεία.

- Ενίσχυση όλων των απαιτούμενων δομών για τον προγραμματισμό και τη διαχείριση των διαρθρωτικών ταμείων και δημιουργία των δομών που απαιτούνται για την παρακολούθηση και την αξιολόγηση. διασφάλιση αποτελεσματικής διυπουργικής συνεργασίας και προώθηση του προγραμματισμού.

- Προετοιμασία της συμμόρφωσης προς τις ειδικές διατάξεις στον τομέα της δημοσιονομικής διαχείρισης και ελέγχου (συμπεριλαμβανομένων των πολυετών διαδικασιών του προϋπολογισμού), όπως καθορίζεται στους αντίστοιχους κανονισμούς σχετικά με τα συστήματα διαχείρισης και ελέγχου της βοήθειας που χορηγείται στο πλαίσιο των διαρθρωτικών ταμείων.

- Ανάπτυξη της τεχνικής προετοιμασίας των έργων που είναι επιλέξιμα για να τύχουν βοήθειας στο πλαίσιο των διαρθρωτικών ταμείων και των ταμείων συνοχής (υπό επεξεργασία έργα).

Περιβάλλον

- Ολοκλήρωση της μεταφοράς του κεκτημένου, ιδίως όσον αφορά την οριζόντια νομοθεσία στον τομέα του περιβάλλοντος, τη διαχείριση των αποβλήτων, τον έλεγχο της βιομηχανικής ρύπανσης και την προστασία της φύσης.

- Ανάπτυξη σχεδίων εφαρμογής για το περιβαλλοντικό κεκτημένο, με βάση εκτιμήσεις του κόστους εναρμόνισης και σε αξιόπιστες πηγές δημόσιας και ιδιωτικής χρηματοδότησης σε ετήσια βάση, και έναρξη της εφαρμογής τους. Συνέχιση και/ή ολοκλήρωση της εφαρμογής του κεκτημένου, ιδίως όσον αφορά τις οδηγίες-πλαίσια για τα απόβλητα (επεξεργασία σχεδίων διαχείρισης των αποβλήτων), τη συσκευασία και τα απορρίμματα συσκευασίας, τους χώρους υγειονομικής ταφής, τη διαχείριση των βιομηχανικών κινδύνων και τη σταδιακή κατάργηση της βενζίνης που περιέχει μόλυβδο.

- Ιδιαίτερα επείγουσα δράση: Συνέχιση της ενίσχυσης της διοικητικής ικανότητας, καθώς και της ικανότητας παρακολούθησης και επιβολής της νομοθεσίας. Ιδιαίτερη προσοχή πρέπει να δοθεί στη δημιουργία της αρμόδιας αρχής που προβλέπεται από το νέο νόμο περί προστασίας του περιβάλλοντος.

- Συνέχιση της ενσωμάτωσης των απαιτήσεων για την προστασία του περιβάλλοντος κατά τον καθορισμό και την εφαρμογή όλων των άλλων τομεακών πολιτικών ώστε να προωθηθεί η αειφόρος ανάπτυξη.

Προστασία των καταναλωτών

- Συνέχιση της εναρμόνισης και ενίσχυση των αρχών επιτήρησης της αγοράς και επιβολής της νομοθεσίας.

Δικαιοσύνη και εσωτερικές υποθέσεις

- Εξασφάλιση της εναρμόνισης των πρακτικών στον τομέα της προστασίας των δεδομένων. εξασφάλιση της δημιουργίας ανεξάρτητης αρχής για τον έλεγχο των προσωπικών δεδομένων.

- Εξασφάλιση της εκπλήρωσης των προϋποθέσεων για τη σύναψη συμφωνίας συνεργασίας με την Ευρωπόλ.

- Συνέχιση της προετοιμασίας για τη μελλοντική συμμετοχή στο σύστημα πληροφοριών Σένγκεν με την ανάπτυξη διαφόρων εθνικών βάσεων δεδομένων και μητρώων.

- Συνέχιση των προσπαθειών για την ενίσχυση των εξωτερικών συνόρων με τη βελτίωση των τεχνικών μέσων και την κατάλληλη επιμόρφωση του προσωπικού.

- Συνέχιση των προσπαθειών για την ορθή εφαρμογή του νόμου περί προσφύγων και την εναρμόνιση με το κεκτημένο στον τομέα της μετανάστευσης.

- Συνέχιση της σταδιακής εναρμόνισης της νομοθεσίας και πρακτικής για τη θεώρηση διαβατηρίων.

- Λήψη των απαραίτητων μέτρων για την εξασφάλιση της εφαρμογής των κοινοτικών μέσων στον τομέα της δικαστικής συνεργασίας σε αστικές υποθέσεις.

- Λήψη των απαιτούμενων μέτρων για την εναρμόνιση της νομοθεσίας με τη σύμβαση για την προστασία των οικονομικών συμφερόντων των Κοινοτήτων και τα συναφή πρωτόκολλά της.

Τελωνεία

- Ολοκλήρωση της εναρμόνισης της τελωνειακής νομοθεσίας, ιδίως όσον αφορά τις ελεύθερες ζώνες, τα προϊόντα παραποίησης/απομίμησης και τα αναπαραχθέντα χωρίς άδεια (πειρατικά) προϊόντα, και τις δασμολογικές απαλλαγές.

- Εξασφάλιση της χρησιμοποίησης απλουστευμένων διαδικασιών. ενίσχυση της οργάνωσης της τελωνειακής διοίκησης, ιδίως όσον αφορά την προετοιμασία της λειτουργίας όλων των οικονομικών τελωνειακών καθεστώτων, του συστήματος δασμολογικών αναστολών και τη διαχείριση των δασμολογικών ποσοστώσεων και οροφών. Συνέχιση των προσπαθειών για την εφαρμογή της πολιτικής δεοντολογίας στον τελωνειακό τομέα.

- Ιδιαίτερα επείγουσα δράση: Επίσπευση της εφαρμογής της στρατηγικής ΤΠ της τελωνειακής διοίκησης της Μάλτας. Ανάπτυξη συστημάτων ΤΠ που επιτρέπουν την ανταλλαγή ηλεκτρονικών δεδομένων μεταξύ της ΕΚ και της Μάλτας. Εξασφάλιση επαρκούς προσωπικού ειδικών πληροφορικής στην τελωνειακή διοίκηση.

Εξωτερικές σχέσεις

- Λήψη των μέτρων που απαιτούνται για τη διασφάλιση της επαναδιαπραγμάτευσης ή κατάργησης των διεθνών συνθηκών ή συμφωνιών που δεν συμβιβάζονται με το κεκτημένο.

Δημοσιονομικός έλεγχος

- Εφαρμογή της νέας νομοθεσίας της σχετικής με τον εσωτερικό δημοσιονομικό έλεγχο.

- Διορισμός αρμόδιου για τις επαφές υπαλλήλου με σκοπό την προστασία των οικονομικών συμφερόντων των Κοινοτήτων, και έναρξη έμπρακτης συνεργασίας με την OLAF μέσω του εν λόγω υπαλλήλου.

- Ενίσχυση της καταπολέμησης της απάτης, ιδίως στον τομέα του ΦΠΑ και των δασμών, και θέσπιση του κατάλληλου νομοθετικού πλαισίου προς το σκοπό αυτό.

- Συνέχιση των προσπαθειών για τη διασφάλιση της ορθής χρησιμοποίησης, του ελέγχου, της παρακολούθησης και αξιολόγησης των προενταξιακών κεφαλαίων που χορηγεί η ΕΚ, στοιχείων που αποτελούν θεμελιώδη δείκτη της ικανότητας της Μάλτας να θέσει σε εφαρμογή το κεκτημένο στον τομέα του δημοσιονομικού ελέγχου.

5. Προγραμματισμός

Μετά τη λήξη του 4ου χρηματοδοτικού πρωτοκόλλου που είχε συναφθεί με τη Μάλτα και την απόφαση του Ευρωπαϊκού Συμβουλίου του Ελσίνκι, το Δεκέμβριο 1999, να αρχίσει διαπραγματεύσεις με τη Μάλτα, το Συμβούλιο εξέδωσε τον κανονισμό (ΕΚ) αριθ. 555/2000 της 13ης Μαρτίου 2000 σχετικά με την υλοποίηση δράσεων στο πλαίσιο της προενταξιακής στρατηγικής για την Κυπριακή Δημοκρατία και τη Δημοκρατία της Μάλτας.

Μετά την έκδοση του κανονισμού αυτού, 38 εκατ. ευρώ αφιερώθηκαν για το διάστημα 2000-2004 ώστε να επιτραπεί στη Μάλτα να προετοιμαστεί για την προσχώρηση και την εφαρμογή του κοινοτικού κεκτημένου, κυρίως με έργα που αποβλέπουν στην ανάπτυξη της διοικητικής ικανότητας της Μάλτας και στη συμμετοχή της σε κοινοτικά προγράμματα και οργανισμούς, συμπεριλαμβανομένων των προγραμμάτων-πλαισίων για την έρευνα και τεχνολογική ανάπτυξη. Επιπλέον, η Μάλτα εξακολουθεί να είναι επιλέξιμη για τα περιφερειακά προγράμματα MEDA και τα δάνεια της ΕΤΕ.

Το 2000, αναλήφθηκαν υποχρεώσεις ύψους 6 εκατ. ευρώ για τη χρηματοδότηση έργων ενίσχυσης της ικανότητας στον τομέα των τελωνείων, της φορολογίας, της γεωργίας καθώς και για την υποστήριξη της συμμετοχής της Μάλτας στα κοινοτικά προγράμματα "εκπαίδευση και νεολαία". Το 2001, αναλήφθηκαν υποχρεώσεις ύψους 7,5 εκατ. ευρώ για τη χρηματοδότηση έργων που αποβλέπουν στην ενίσχυση της ικανότητας στον τομέα του συνοριακού ελέγχου και του ασύλου, της υγείας και ασφάλειας στο χώρο εργασίας, της τυποποίησης και της περιφερειακής πολιτικής, καθώς και της συνεχούς συμμετοχής της Μάλτας στα κοινοτικά προγράμματα "εκπαίδευση και νεολαία".

6. Προϋποθεσεισ

Η κοινοτική βοήθεια για τη χρηματοδότηση έργων προϋποθέτει την τήρηση, εκ μέρους της Μάλτας, των υποχρεώσεών της, που απορρέουν από τη συμφωνία σύνδεσης, την περαιτέρω πρόοδο προς την κατεύθυνση της εκπλήρωσης των κριτηρίων της Κοπεγχάγης, και ιδίως την πρόοδο όσον αφορά την τήρηση των ειδικών προτεραιοτήτων που καθορίζονται στην παρούσα αναθεωρημένη εταιρική σχέση για την προσχώρηση. Η μη τήρηση αυτών των γενικών προϋποθέσεων θα μπορούσε να ωθήσει το Συμβούλιο να αποφασίσει την αναστολή της χρηματοδοτικής βοήθειας βάσει του άρθρου 4 του κανονισμού (ΕΚ) αριθ. 622/98.

7. Παρακολούθηση

Η εφαρμογή της εταιρικής σχέσης για την προσχώρηση παρακολουθείται στο πλαίσιο της συμφωνίας σύνδεσης, και ειδικότερα της επιτροπής σύνδεσης.

Ο κανονισμός (ΕΚ) αριθ. 555/2000 του Συμβουλίου προβλέπει ότι "η Επιτροπή επικουρείται από την επιτροπή που προβλέπεται στο άρθρο 9 παράγραφος 1 του κανονισμού (ΕΟΚ) αριθ. 3906/89 του Συμβουλίου". Τούτο σημαίνει ότι η επιτροπή διαχείρισης που θα επιβλέπει τα προενταξιακά προγράμματα με τη Μάλτα είναι η ίδια με την επιτροπή που έχει δημιουργηθεί για το πρόγραμμα PHARE.

Η εταιρική σχέση για την προσχώρηση θα εξακολουθήσει να τροποποιείται όπως κρίνεται αναγκαίο, σύμφωνα με το άρθρο 2 του κανονισμού (ΕΚ) αριθ. 622/98.